**Кыргыз Республикасынын Нарын облусунун Кочкор районунун Кош-Дөбө айыл аймагын, Ош жана Талас областтарынын айрым айылдарын жана Талас областынын Кара-Буура районун кайра атоо жөнүндө**

**Кыргыз Республикасынын Мыйзамынын долбооруна**

**маалымкат-негиздеме**

“Кыргыз Республикасынын Нарын облусунун Кочкор районунун Кош-Дөбө айыл аймагын, Ош жана Талас областтарынын айрым айылдарын жана Талас областынын Кара-Буура районун кайра атоо жөнүндө” Кыргыз Республикасынын Мыйзамынын долбоору Кыргыз Республикасынын Нарын облусунун Кочкор районунун Кош-Дөбө айыл аймагын Ормон хан айыл аймагы, Ош облусунун Ноокат районунун Бел айыл аймагынын Борбаш айылын районунун Бел айыл аймагынын Кайрагач айылы, Талас облусунун Кара-Буура районунун Чолпонбай айыл аймагынын Чимгент айылын Чолпонбай айыл аймагынын Чолпонбай айылы жана Талас облусунун Кара-Буура районун Чыңгыз Айтматов району деп кайра атоо максатында иштелип чыккан.

Кош-Дөбө айыл аймагын, Борбаш жана Чымгент айылдарын кайра атоо боюнча мыйзам долбоору мамлекеттик кызыкчылыктарды, ошондой  эле тарыхый, улуттук өзгөчөлүктөрдү эсепке алуу менен иштелип чыкты. Мыйзам долбоору улуттук идеологияны чыңдоого жана жарандарды патриоттук духта руханий тарбиялоону жакшыртууга, өткөн жана азыркы мезгилде кеңири белгилүү аталыштарын кайтарып берүүгө багытталган.

Кыргыз Республикасынын улуу эл жазуучусу, Ленин премиясынын Лауреаты, СССРдин үч Мамлекеттик премиясынын Лауреаты Чыңгыз Толокулович Айтматов, кыргыз элинин тарыхый инчаны Ниязбек уулуу Ормон хан жана Советтер Союзунун Баатыры Чолпонбай Тулебердиев сыяктуу Кыргыз Республикасынын түптөлүшүнө жана өнүгүүсүнө салым кошкон көрүнүктү тарыхый инчандардын элесин түбөлүккө калтыруу максатында, ошондой эле Ормон хандын 230 жылдык жана Чолпонбай Тулебердиевдин 100 жылдык юбилейлерин эске алуу менен Мыйзам долбоору иштелип чыккан,

Мыйзам долбооруна тиешелүү документтер Кыргыз Республикасынын Өкмөтүнүн 2008-жылдын 19-августундагы № 467 токтому менен бекитилген “Кыргыз Республикасындагы географиялык объекттерди атоо, алардын аталышын өзгөртүү, географиялык аталыштарды эсепке алуу жана каттоодон өткөрүү тартиби жөнүндө” Жобого ылайык даярдалган.

Кара-Буура райцону, Кош-Дөбө айыл аймагы, Борбаш жана Чымгент айылдары Кыргыз Республикасынын администрациялык-аймактык жана аймактык бирдиктердин объектилеринин белгилөө тутумунун мамлекеттик классификаторуна (СОАТЕ) киргизилген.

Жогоруда аталган айыл аймактарынын жана айылдардын аталыштарын кайра атоо боюнча чечими жергиликтүү жашоочулардын жыйынында кабыл алынып, тиешелүү жергиликтүү кеңештердин, райондук мамлекеттик администрациялардын жана Кыргыз Республикасынын Президентинин Нарын, Ош жана Талас областарынын ыйгарым укуктуу өкүлдөрүнүн чечимдери менен колдоого алынган.

Аталган мыйзам долбоорун кабыл алуу эч кандай экологиялык, гендердик, социалдык, экономикалык, укуктук, укук коргоочулук, коррупциялык кесепеттерди алып келбейт.

Мыйзам долбоору Конституцияга жана Кыргыз Республикасынын колдонуудагы башка ченемдик укуктук актыларына, ошондой эле Кыргыз Республикасы катышуучу болгон белгиленген тартипте күчүнө кирген эл аралык келишимдердин ченемдерине, ошондой эле Кыргыз Республикасынын укук тутумунун ажыралгыс бөлүгү болуп саналган эл аралык укуктун жалпы кабыл алынган принциптери менен ченемдерине каршы келбейт.

Мыйзам долбоору Кыргыз Республикасынын Министрлер Кабинетинин алдындагы Администрациялык-аймактык түзүлүштөрдүн маселелерин жана географиялык аталыштарын кароо боюнча ведомстволор аралык комиссиясында 2022-жылдын 15-июнунда каралып, колдоого алынып, Кыргыз Республикасынын Жергиликтүү өз алдынча башкаруулардын союзу менен макулдашылган.

Ушул мыйзам долбоору кабыл алынса, районду, айыл аймакты жана айылдарды кайра атоого байланыштуу чыгымдар тиешелүү айыл өкмөттөрдүн жергиликтүү бюджеттеринен жана демилгелеген тапраптын эсебинен каржыланат.

Сунушталган долбоор ишкерчилик ишмердүүлүккө таасир тийгизбейт, ошондуктан жөнгө салуу таасири талдоого жатпайт.

Кыргыз Республикасынын Министрлер Кабинетинин 2021-жылдын 22-октябрындагы № 228 токтому менен 2022-жылы Кыргыз Республикасында эл жана турак жай фондун каттоого даярдык көрүүгө жана өткөрүүгө байланыштуу, жергиликтүү өз алдынча башкаруу органдарына (макулдашуу менен) ушул токтомдун кол коюлган күнүнөн баштап 2022-жылдын 31-декабрына чейин калктуу конуштарды жана көчөлөрдү кайра атоону токтотуу тууралуу сунушталган.

Ушуга байланыштуу мыйзам 2023-жылдын 1-январынан тартып күчүнө кирет деп сунушталган.

**Кыргыз Республикасынын Министрлер**

**Кабинетине караштуу Мамлекеттик кызмат**

**жана жергиликтүү өз алдынча башкаруу**

**иштери боюнча мамлекеттик**

**агенттиктин директору Э.Н. Джантаев**